ניל פטריק האריס

ניל פטריק האריס (באנגלית: Neil Patrick Harris; נולד ב-15 ביוני 1973) הוא שחקן, קומיקאי, מדבב, זמר, סופר ומנחה טלוויזיה אמריקאי. התפרסם כנער בן 16 בתפקיד הראשי בסדרה "דוגי האוזר" (1989–1993), בעבורו היה מועמד לפרס גלובוס הזהב. לאחר מכן נודע בשל גילום דמותו של ברני סטינסון בקומדיית המצבים "איך פגשתי את אמא" (2005–2014), עבורו היה מועמד לארבעה פרסי אמי ולשני פרסי גלובוס הזהב. 

ב-2010 זכה בשני פרסי אמי – אחד על משחקו כשחקן אורח בסדרה "Glee" והשני על הנחיית טקס פרסי טוני. על הנחיית טקס פרסי טוני שב וזכה בפרסי אמי גם בשנים 2012, 2013 ו-2014. בשנת 2014, זכה בפרס טוני עבור תפקידו בבהעלאה המחודשת של המחזמר "הדוויג והשארית העצבנית" בברודוויי.

ביוגרפיה

האריס נולד באלבקרקי, ניו מקסיקו שבארצות הברית. הוא גדל בעיירה רואידוסו, ליד הגבול שבין ניו מקסיקו וטקסס. הוריו של האריס, שילה ורון האריס, שניהם עורכי דין ובעלי מסעדה באלבקרקי. את תפקיד הבמה הראשון קיבל האריס כאשר התלווה לאחיו הבוגר בריאן לאודישן להצגת תלמידים. כך, בכיתה ד', שיחק האריס בתפקיד טוטו הכלב בהצגה "הקוסם מארץ עוץ". מאז השתתף בהצגות רבות.

קריירה 
את תפקידו הראשון בקולנוע קיבל האריס בשנת 1988, בסרט "הלב של קלרה" (Clara's heart) שבו שיחק לצידה של וופי גולדברג. עבור תפקיד זה היה האריס מועמד לפרס "גלובוס הזהב" עבור שחקן המשנה הטוב ביותר וכמו כן, היה מועמד לפרס Young Artist Award. באותה שנה השתתף האריס בסרט נוסף, "Purple People Eater", סרט פנטזיה והרפתקאות שזכה להצלחה והוקרן במשך שנים רבות בערוץ הטלוויזיה של דיסני. בשנת 1989 נבחר האריס לתפקיד הראשי בדרמה הקומית "דוגי האוזר" ("Doogie Howser, M.D") שבה גילם את דוגי, נער גאון שהוסמך כרופא בגיל 16 ומשלב את עבודתו עם ההתמודדות עם בעיות התבגרות הרגילות. הסדרה שודרה במשך ארבע עונות והפכה לסימן ההיכר של האריס.

התבגרותו ופיתוח הקריירה
לאחר סיום הסדרה בשנת 1993 שיחק האריס בתפקידי אורח בסדרות טלוויזיה שונות. כמו כן קיבל תפקידי משנה בסרטים כגון "גברים בחלל" ו"הדבר הטוב הבא". במקביל לקריירה הקולנועית והטלוויזיונית, התחיל לשחק בברודוויי, שם כיכב במחזות זמר ודרמה, בהם "סוויני טוד", "קברט", "הוכחה", "רנט" ואחרים.

ב-2004 השתתף האריס בסרט מעורר המחלוקת "הרולד וקומר משתוללים באמריקה", בו שיחק את עצמו בתפקיד פארודי. הסרט זכה להצלחה בינונית בבתי קולנוע אך הפך ללהיט בספריות הווידאו בארצות הברית. בעקבות הצלחת הסרט צולם סרט המשך, "" משנת 2007, שבו חזר השחקן לאותו תפקיד פיקטיבי של עצמו, ובשנת 2011 יצא גם הסרט השלישי ""- אשר גם בו השתתף.

בשנת 2005 השתלב השחקן בקומדיית המצבים "איך פגשתי את אמא" של רשת CBS, בתפקיד ברני סטינסון, רודף שמלות ונהנתן. ברני בגילומו של האריס הפך לדמות האהובה ביותר בסדרה, ובעקבות זאת גדל תפקידו משמעותית בעונות 2 ו-3. בנוסף לכך, היה האריס מועמד לפרס אמי ארבע פעמים ברציפות, בשנים 2007 - 2010 עבור גילום דמותו של ברני. בסיומו של פרק המאה של הסדרה, כיכב בקליפ שנקרא "Nothing suits me like a suit" שזכה לאהדה רבה בקרב קהל המעריצים האינטרנטי של הסדרה. הסדרה שודרה במשך 9 עונות עד שנת 2014.

ב-2008 השתתף השחקן בפרויקט אינטרנטי מבית היוצר של ג'וס וידון. וידון ביים סדרה מוזיקלית בשלושה חלקים בשם "בלוג השירה בציבור של ד"ר הוריבל" ("Dr. Horrible's sing-along blog"), שהופצה בלעדית באינטרנט (ולאחר מכן - ב-DVD). הסדרה זכתה להתעניינות רבה ומספר הורדות גדול מהצפוי והאריס, ששיחק בה בתפקיד הראשי, ביסס את מועמדו כשחקן מוביל שמסוגל למשוך קהל בתור הכוכב המוביל בפרויקט.

ב-2009 הנחה האריס את טקס פרסי הטוני. הוא חזר להנחות את הטוני גם בשנים 2011–2013, וזכה בשלושה פרסי אמי על ההנחיות השונות. כמו כן, הוא הנחה את טקס האמי בשנת 2009 ובשנת 2013. האריס אף שר את שיר הפתיחה של טקס האוסקר בשנת 2010, ובשנת 2015 הנחה את טקס האוסקר.

ב-2011 השתתף האריס בסרט "הדרדסים", המשלב דמויות אנימציה ממוחשבת עם שחקנים מציאותיים. האריס גילם בסרט את דמותו של פטריק. בשנת 2013 הוא חזר לשחק את פטריק בסרט "הדרדסים 2" והוא דיבב בסרט "גשם של פלאפל 2". 

ב-2014 שיחק האריס את הדוויג בהעלאה המחודשת של המחזמר "הדוויג והשארית העצבנית" בברודוויי. על תפקיד זה הוא זכה בפרס טוני לשחקן הטוב ביותר במחזמר.

ב-2017 כיכב בסדרה "סדרה של צרות" ובשנת 2022 בסדרה "פרוד", שתיהן מבית נטפליקס. 

ב-2019 תורגם לעברית הספר הראשון מסדרת הספרים שכתב, "חבורה של קוסמים", אשר תורגמו ממנה עד כה שלושה מתוך ארבעה ספרים.

חיים אישיים

האריס יצא מהארון בנובמבר 2006, בריאיון למגזין "פיפל". 

מאז 2004 הוא נמצא בזוגיות עם השחקן דייוויד בורטקה. ב-12 באוקטובר 2010 פרסם האריס בטוויטר שנולדו להם תאומים, בן ובת, באמצעות אם פונדקאית. 

לאחר העברת "" במדינת ניו יורק ב-24 ביוני 2011, הודיע האריס בטוויטר שהוא ובורטקה מאורסים. האריס הסביר שהזוג הציעו אחד לשני נישואים כבר חמש שנים קודם לכן, אבל החליטו לשמור על האירוסים בסוד עד שנישואים של זוגות מאותו המין יהיו חוקיים בארצות הברית. 

ב-8 בספטמבר 2014, פרסם האריס בטוויטר שהוא ובורטקה התחתנו באיטליה במהלך הסופ"ש הקודם. את טקס החתונה ערכה , הבמאית של "איך פגשתי את אמא". בקבלת הפנים הופיע הזמר אלטון ג'ון.

פילמוגרפיה

קולנוע

טלוויזיה

תיאטרון

קישורים חיצוניים 

 עמית קוטלר, דוגי סטייל, ynet , 26.07.09
 רותה קופפר, הקשר בין הומו מצליח לדוגמנית במלכוד, עכבר העיר, 1.10.2009

הערות שוליים

שחקני קולנוע וטלוויזיה אמריקאים
שחקני תיאטרון אמריקאים
שחקנים ילדים אמריקאים
שחקנים להט"בים אמריקאים
שחקנים הומוסקסואלים
מדבבים אמריקאים
קומיקאים אמריקאים
זמרים להט"בים אמריקאים
מנחי טלוויזיה אמריקאים
מנחי האוסקר
במאי תיאטרון אמריקאים
במאי טלוויזיה אמריקאים
תסריטאי טלוויזיה אמריקאים
סופרים להט"בים אמריקאים
כותבי אוטוביוגרפיה אמריקאים
נדבנים אמריקאים
אישים שהונצחו בשדרת הכוכבים של הוליווד: טלוויזיה
זוכי אמי בפריים טיים: שחקן אורח בקומדיה
אישים זוכי פרס דרמה דסק
זוכי פרס טוני: שחקנים
אמריקאים שנולדו ב-1973